Komisijos Sprendimas
1994 m. lapkričio 24 d.
dėl Tarybos reglamente (EEB) Nr. 259/93 dėl atliekų vežimo Europos bendrijos viduje, į Bendriją ir iš jos priežiūros ir kontrolės minimo standartinio važtaraščio
(94/774/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. vasario 1 d. Tarybos reglamentą (EEB) Nr. 259/93 dėl atliekų vežimo Europos bendrijos viduje, į Bendriją ir iš jos priežiūros ir kontrolės [1], ypač į jo 42 straipsnio 1 dalį,
kadangi Reglamente (EEB) Nr. 259/93 minimas standartinis važtaraštis yra parengtas deramai atsižvelgiant į atitinkamus reglamento straipsnius ir susijusias tarptautines konvencijas bei susitarimus, ypač į Ekonominio bendradarbiavimo ir plėtros organizacijos (OECD) darbą;
kadangi važtaraštis, kurį sudaro pranešimo forma bei judėjimo (maršruto) forma, turėtų būti naudojamas pranešant apie atliekų siuntas ir nustatant jų maršrutus bei atlikti šalinimo ir naudojimo sertifikato funkciją;
kadangi važtaraštis valstybių narių paskirtoms kompetentingoms institucijoms sudarys galimybę vykdyti Reglamentu (EEB) Nr. 259/93 joms nustatytą užduotį, t. y. vykdyti priežiūrą ir kontrolę;
kadangi Komisija Tarybos direktyvos 75/442/EEB [2] su paskutiniais pakeitimais, padarytais Direktyva 91/692/EEB [3], 18 straipsniu paskirtam Komitetui pateikė priemonių, kurių reikia imtis, projektą;
kadangi Komiteto nuomonė apie Komisijos jam pateiktą priemonių projektą yra palanki,
PRIĖMĖ ŠĮ SPRENDIMĄ:
1 straipsnis
Šio sprendimo priede pateiktas iš pranešimo ir judėjimo (maršruto) formų susidedantis standartinis važtaraštis, yra skirtas pranešti apie Tarybos reglamente (EEB) Nr. 259/93 numatytas atliekų siuntas bei nustatyti jų maršrutą ir vykdyti šalinimo bei naudojimo sertifikato funkciją.
2 straipsnis
1 straipsnyje paminėtas dokumentas spausdinamas ant ne mažiau kaip 40 gsm sveriančio balto klijinto rašomojo popieriaus, kurio neįmanoma suklastoti. Popierius turi būti pakankamai nepermatomas, kad vienoje lapo pusėje pateikta informacija netrukdytų perskaityti tai, kas parašyta kitoje lapo pusėje, ir būtų toks patvarus, kad nesuplyštų arba nesusiglamžytų įprastai jį naudojant.
Horizontaliai išdėstyti langeliai turi būti vienos dešimtosios colio, o vertikaliai - vienos šeštosios colio dydžio.
Formų matmenys - 210 × 297 mm, tačiau galima ne mažiau kaip 5 mm ir ne daugiau kaip 8 mm ilgio paklaida.
Laikantis valstybių narių nustatytų sąlygų, šios nuostatos nedraudžia 1 straipsnyje nurodytą važtaraštį spausdinti pasinaudojant viešojo arba privataus sektoriaus duomenų apdorojimo sistemomis, o prireikus - ir ant paprasto popieriaus.
3 straipsnis
Atliekų siuntos serijinį numerį, įrašytiną į važtaraščio trečią langelį, sudaro siunčiančiosios valstybės kodas ir šeši skaičiai.
4 straipsnis
Važtaraščio pavyzdys iš naujo apsvarstomas ir prireikus pataisomas atsižvelgiant į praktinį patyrimą.
5 straipsnis
Šis sprendimas pradedamas taikyti šešioliktą dieną nuo pranešimo apie jį dienos.
6 straipsnis
Šis sprendimas yra skirtas valstybėms narėms.
Priimta Briuselyje, 1994 m. lapkričio 24 d.